AIŠKINAMASIS RAŠTAS

Dėl Molėtų rajono savivaldybei priklausančių viešosios įstaigos „Euroregiono Ežerų kraštas direktorato biuro“ dalininko teisių pardavimo

**1. Parengto tarybos sprendimo projekto tikslai ir uždaviniai**

 Molėtų rajono savivaldybė (toliau – Savivaldybė) 2015 metais tapo viešosios įstaigos „Euroregiono Ežerų kraštas direktorato biuro“ (toliau – VšĮ) dalininku. Savivaldybės įnašas – 1 Eur. VšĮ vykdoma veikla - tenkinti viešuosius interesus, vykdant visuomenei naudingą veiklą Ignalinos, Švenčionių, Utenos, Zarasų, Kupiškio, Visagino, Anykščių, Molėtų rajonuose. VšĮ įgyvendina euroregiono “Ežerų kraštas” direktorato tarybos sprendimus, organizuoja regione (LT-LV-BY) socialinių, ekonominių, turizmo bei kultūros sričių projektų rengimą ir dalyvauja juos įgyvendinant. 2019 m. VšĮ veiklai finansuoti Savivaldybės administracija pervedė 5000 Eur. Atsižvelgus į tai, kad šiuo metu Savivaldybėje nėra šios VšĮ vykdomų projektų, Savivaldybės administracija parengė sprendimo projektą dėl VšĮ dalininko teisių pardavimo.

VšĮ nėra nepavesta atlikti viešojo administravimo funkcijų. Steigiant viešąją įstaigą ar didinant viešosios įstaigos dalininkų kapitalą nebuvo investuota savivaldybei nuosavybės teise priklausančio nekilnojamojo turto.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 20 straipsnio 11 dalis reglamentuoja, kad Sprendimo projektą rengianti savivaldybės institucija turi pagrįsti jo atitiktį šio įstatymo 9 straipsnyje nurodytiems principams:

1. visuomeninės naudos – valstybės ir savivaldybių turtas turi būti valdomas, naudojamas ir disponuojama juo rūpestingai, siekiant užtikrinti visuomenės interesų tenkinimą: VšĮ šiuo metu nevykdo veiklos, tenkinančios visuomenės interesus;

2. efektyvumo – sprendimais, susijusiais su valstybės ir savivaldybių turto valdymu, naudojimu ir disponavimu juo, turi būti siekiama maksimalios naudos visuomenei: Savivaldybei priklausantis turtas – dalininko teisės - bus parduotos viešojo aukciono būdu;

3. racionalumo – valstybės ir savivaldybių turtas turi būti tausojamas, nešvaistomas, racionaliai valdomas ir naudojamas: atsižvelgus į tai, kad VšĮ nevykdo Savivaldybei svarbios veiklos, iš savivaldybės biudžeto nebus pervedamos lėšos VšĮ veiklai finansuoti;

4. viešosios teisės – sandoriai dėl valstybės ir savivaldybių turto turi būti sudaromi tik teisės aktų, reglamentuojančių disponavimą valstybės ir (ar) savivaldybių turtu, nustatytais atvejais ir būdais: sprendimo projektas parengtas vadovaujantis teisės aktais.

 Parengto sprendimo projekto tikslas – parduoti Savivaldybei nuosavybės teise priklausančias viešosios įstaigos „Euroregiono Ežerų kraštas direktorato biuras“, juridinio asmens kodas 300010823, buveinė: Ignalina, Ateities g. 23, dalininko teises viešo aukciono būdu.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 16 straipsnio 2 dalies 26 punktas, 48 straipsnio 2 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalies 1 punktas, 20 straipsnio 2 dalies 4 punktas, 10, 11 dalys;

Valstybei ar savivaldybei nuosavybės teise priklausančių viešosios įstaigos dalininko teisių pardavimo viešo aukciono būdu tvarkos aprašo, patvirtinto Lietuvos Respublikos Vyriausybės 2014 m. sausio 29 d. nutarimu Nr. 89 „Dėl Valstybei ar savivaldybei nuosavybės teise priklausančių viešosios įstaigos dalininko teisių pardavimo viešo aukciono būdu tvarkos aprašo patvirtinimo“, 3.1, 3.3 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – efektyviai valdomas Savivaldybės turtas, taupomos savivaldybės biudžeto lėšos.

Neigiamų pasekmių nenumatoma.

**4. Priemonės sprendimui įgyvendinti**

Priėmus sprendimą parduoti VšĮ dalininko teises, vadovaujantis Valstybei ar savivaldybei nuosavybės teise priklausančių viešosios įstaigos dalininko teisių pardavimo viešo aukciono būdu tvarkos aprašu, bus vykdomas aukcionas pagal aukciono vykdytojo parengtas taisykles**.**

**5. Lėšų poreikis ir jų šaltiniai (prireikus skaičiavimai ir išlaidų sąmatos):**

Bus reikalingos lėšos aukciono skelbimui. Išlaidų finansavimo šaltinis – savivaldybės biudžeto lėšos.

**6. Vykdytojai, įvykdymo terminai**

Molėtų rajono savivaldybės administracija.